  Майя Бывальцева 1-тӥ куарусёнэ Ижкарысь Кузебай Герд нимо йӧскалык гимназие 700-лэсь трос пиналъёс лыктӥзы. 60-эз со пӧлысь — нырысетӥ классэ. Ян Добряков анаез вӧзын кӧня ке шуэктыса сылэ. Нырысетӥ классэ мынӥсь пияшлэн мылкыдъёсыз ялан вошъясько — школае мынэмез потэ но, уг но. Ян Добряков школа азьын тулкымъяське Фото: Майя Бывальцева © udmurt.media «Мылкыдмес дасян туж кема вырим. Сюлмаськонъёс туж трос — быгатом-а, ум-а? Лыдӟиськыны, примеръёс решать карыны пичияк быгатӥськом, букваосты, цифраосты кырыж-мерыж гожъяны быгатӥськом. <…> Мар со школа тодӥськом, тани апаез дышетске, тодӥськом — школае мыноно, урок. Но ас вылаз кыӵе со луоз, сое уггес вала на. Кызьы психологъёс шуо, первоклассниклэн пиньыз усемын ни ке, озьыен, со вуэмын. Оскиськом, угось пиньёсмы усьылэмын», — вераз Янлэн анаез Светлана Добрякова. Агаеныз люкиськоно луоз шуыса туж сюлмаське пичи Лука. Эсьмаса, ачиз но парта сьӧры пуксьыны дась. «Лукамылы куинь арес, садике уг мыны ни шуэ таиз сьӧрысь, «всё, школае мыно». Кык арзэ ӵош садике ветлӥзы, одӥг азбарын шудӥзы, туж соос герӟаськемын ог-огензы, ярато. Кызьы нуом на садике табере, уг тодӥськы», — шуэ трос нылпиё анай. Школае мынон азьын огыр-бугыр мед луы шуыса, дышетскыны кулэ луись арбериос, дӥськут Добряковъёс азьвыл ик басьтӥллям. Трос нылпиё семьялы кун ласянь юрттэт вуиз — нырысетӥ классэ мынӥсьлы басьяськемзылэсь 3 сюрс 400 манетсэ берыктӥзы. Кузебай Герд нимо гимназие нырысетӥ классэ лыктыны мылкыд карисьёс трос вал, шуэ дышетсконнилэн кивалтӥсез Анжелика Михеева. Но инты тырмымтэен, ваньзэсты кутыны уг луы, соин ик нырысетӥ классъёс кык гинэ луозы. 1-тӥ куарёсён Ижкарысь Кузебай Герд нимо гимназиын 8 фото Вераны кулэ, нырысетӥ классэ лыктэм пиналъёс пӧлысь тросэз гимназилэн ик нылпи садъёсаз ветлӥзы. «Тросэз нылпиос Коммунаров ульчаысь но, Петров ульчаысь но садик бере лыктӥзы гимназие. Со туж шумпотымон, малы ке шуоно преемственность шуиськом. Куке асьмеос асьмелы будэтӥськом дышетскисьёсты, со, мыным потэ, кыӵе ке но аспӧртэмлыкез дышетон ужъюртлэн», — пусйиз Анжелика Михеева.  Нырысетӥ классэ Кузебай Герд нимо гимназие лыктэмъёс дышетскон ӧрлы ӝог дышыны кулэ. Со понна вань луонлыкъёс кылдытэмын, шуэ Анжелика Михеева, ужало психологъёс, вань 20-лэсь трос кружокъёс но секциос. Со сяна, таяз арын хор кылдытыны, эшшо тросгес компьютеръёс басьтыны малпало. «Озьы ик туэ ужпум пуктэмын тодметъёсъя тросгес олимпиадаосы ветлыны но отын тросгес вормонъёс басьтыны. Со сяна, одно ик кулэ пӧртэм грантъёсы пыриськыны. Али сыӵе дыр, вераськиськомы инвестициос сярысь. Куке грант басьтӥськод, со луэ инвестиция. Палэнысь уксё лыктэ ке, соин луэ материально-технической базаез но тупатыны, кадръёсты но золгес будэтыны. Азьланезлы сыӵе пуктӥськомы ужпумъёс», — вераз гимназилэн кивалтӥсез. Тегъёс: Дышетон Ижкар нылпиос Удмуртия школаос КузебайГерднимогимназия  